[pic] | KOMISIJA EVROPSKIH SKUPNOSTI |

Bruselj, 20.4.2007

COM(2007) 200 konč.

POROČILO KOMISIJE EVROPSKEMU PARLAMENTU IN SVETU

O KAKOVOSTI PRORAČUNSKIH PODATKOV, KI SO JIH DRŽAVE ČLANICE SPOROČILE LETA 2006

KAZALO

1. Ozadje 3

2. Glavne ugotovitve poročanja leta 2006 o stopnjah javnofinančnega primanjkljaja in dolga 3

2.1. Pravočasnost in popolnost 3

2.1.1. Pravočasnost 3

2.1.2. Popolnost preglednic in dodatnih informacij 4

2.2. Skladnost z računovodskimi pravili in doslednost statističnih podatkov 5

2.2.1. Izmenjava informacij in pojasnil 5

2.2.2. Pogovori in metodološki obiski 5

2.2.3. Posebno svetovanje, pojasnila in sklepi Eurostata 6

2.2.4. Najnovejše metodološke zadeve 6

2.2.5. Usklajenost s temeljnimi računi državnega sektorja 6

2.3. Objava 6

2.3.1. Objava najpomembnejših številk in podrobnih poročevalnih preglednic 7

2.3.2. Pridržki o kakovosti podatkov 7

2.3.3. Popravki sporočenih podatkov 8

2.3.4. Prehodno obdobje za razvrstitev pokojninskih načrtov z določenimi prispevki 9

2.3.5. Objava metapodatkov (evidence) 10

3. Sklepi 10

POROČILO KOMISIJE EVROPSKEMU PARLAMENTU IN SVETU

O KAKOVOSTI PRORAČUNSKIH PODATKOV, KI SO JIH DRŽAVE ČLANICE SPOROČILE LETA 2006

OZADJE

Po spremembi leta 2005 člen 8a(3) Uredbe Sveta št. 3605/93[1] zahteva, da Komisija (Eurostat) redno poroča Evropskemu parlamentu in Svetu o kakovosti dejanskih podatkov v poročilu držav članic. Poročilo obravnava celovito oceno dejanskih podatkov, ki jih sporočijo države članice, glede njihove skladnosti z računovodskimi pravili, popolnosti, verodostojnosti, pravočasnosti in doslednosti.

To prvo poročilo Evropskemu parlamentu in Svetu, ki povzema glavne ugotovitve o kakovosti proračunskih podatkov, ki temeljijo na številkah primanjkljaja in dolga, sporočenih v okviru postopka v zvezi s čezmernim primanjkljajem. Njegov cilj je celovita ocena statističnih podatkov, ki jo od držav članic zahteva zakonodaja. Eurostat redno ocenjuje kakovost dejanskih podatkov, o katerih poročajo države članice, in tudi o temeljnih računih državnega sektorja, pripravljenih v skladu z Uredbo Sveta (ES) št. 2223/96 z dne 25. junija 1996 o sistemu nacionalnih in regionalnih računov v Skupnosti (ESR 95)[2].

Ta ocena je v glavnem pripravljena po prejemu uradnih obvestil o postopku v zvezi s čezmernim primanjkljajem. Številke primanjkljaja in dolga države članice pošljejo Eurostatu dvakrat letno, tj. 1. aprila in 1. oktobra. V oceni so uporabljene tudi dodatne informacije, kot so vprašalniki, povezani s postopkom v zvezi s čezmernim primanjkljajem, in bilateralna pojasnila držav članic. Več nadaljnjih misij glede postopka v zvezi s čezmernim primanjkljajem je med letom opravljenih za zagotovitev stalnega dialoga z državami članicami.

To poročilo temelji na glavnih ugotovitvah in rezultatih poročanja držav članic v okviru postopka v zvezi s čezmernim primanjkljajem leta 2006 in se osredotoča na najnovejše podatke, tj. na zadnje poročanje (oktober 2006), in jih, kadar je potrebno, primerja s poročanjem iz aprila 2006.

Glavne ugotovitve pogovorov in metodoloških obiskov v okviru postopka v zvezi s čezmernim primanjkljajem, ki jih je Eurostat opravil leta 2006, so navedene v prilogi.

Glavne ugotovitve poročanja leta 2006 o stopnjah javnofinančnega primanjkljaja in dolga

Pravočasnost in popolnost

Pravočasnost

Države članice morajo Komisiji poročati o stopnjah svojega primanjkljaja in dolga (načrtovani in dejanski podatki) pred 1. aprilom in 1. oktobrom leta n[3]. Leta 2006 je poročanje v okviru postopka v zvezi s čezmernim primanjkljajem zajelo leta 2002 do 2006. Številke za leto 2006 so tiste, ki so jih nacionalni organi načrtovali, medtem ko so številke od leta 2002 do leta 2005 končne, polovične, začasne ali predvidene. Običajno se roki za poročanje lepo upoštevajo. Leta 2006 so v drugem poročanju države članice, razen Luksemburga, poročale o svojih podatkih na dan 30. septembra 2006 ali prej. Luksemburg je poročal 3. oktobra 2006. V zvezi z aprilskim poročanjem je Irska poročala o svojih številkah po roku, in sicer 4. aprila 2006.

Na splošno države članice običajno po prvem prenosu podatkov svoje poročanje popravijo ali dopolnijo svoje preglednice o postopku v zvezi s čezmernim primanjkljajem. Aprila 2006 je Eurostat sprejel 36 popravljenih prenosov podatkov od 19 držav, oktobra 2006 pa je 16 držav poslalo 28 popravljenih prenosov podatkov[4]. Večina popravljenih prenosov podatkov je poslana kot odziv na pripombe, tehnična vprašanja ali pripombe, ki jih je na države članice naslovil Eurostat.

Popolnost preglednic in dodatnih informacij

Izpolnjevanje poročevalnih preglednic je pravna obveznost in je nujna za Eurostatovo ustrezno spremljanje kakovosti podatkov. Člen 8a(2) Uredbe (ES) št. 3605/93 določa, da morajo države članice Komisiji zagotoviti ustrezne statistične podatke, kar „zlasti (…) pomeni: podatke iz nacionalnih računov, evidenc, preglednic uradnih obvestil o postopku v zvezi s čezmernim primanjkljajem in dodatnih vprašalnikov ter pojasnil v povezavi z uradnimi obvestili“.

Glede popolnosti preglednic uradnih obvestil o postopku v zvezi s čezmernim primanjkljajem[5] velja, da je večina držav članic izpolnila vse preglednice uradnih obvestil o postopku v zvezi s čezmernim primanjkljajem (čeprav ostaja izpolnitev preglednice 4 neenaka in podatki nepopolni). V zadnjem uradnem obvestilu o postopku v zvezi s čezmernim primanjkljajem iz oktobra 2006 osem držav članic ni zagotovilo povezave med tekočim saldom in javnofinančnim presežkom/dolgom ESR 95 za vse podsektorje ali za vsa leta, ali pa so sporočile tekoči saldo, enak neto posojanju/neto izposojanju.

V okviru preglednice 3 o postopku v zvezi s čezmernim primanjkljajem nekaj držav članic ni zagotovilo zahtevanih razčlenitev za proračunski postavki posojila in kapital v preglednici 3A (za sektor država), ki razlikujejo med pridobitvami sredstev (ki na splošno ustrezajo denarnim odtokom) in odtujitvami (denarnimi pritoki). Devet držav članic ni zagotovilo razčlenitve za posojila in šest držav članic ni razčlenilo kapitala.

Eurostat je od držav članic zahteval tudi izpolnitev vprašalnika v zvezi s preglednicami uradnih obvestil[6] . Vse države članice so predložile vprašalnik[7], običajno skupaj s svojimi uradnimi obvestili. Obseg odgovorov med aprilom in oktobrom 2006 se je izboljšal. Vendar nekatere države članice niso zagotovile nekaterih pomembnih informacij. Na primer, oktobra 2006 Grčija ni zagotovila zahtevanih podatkov o privatizacijah in Nemčija ni zagotovila kvalitativnih odgovorov o odhodkih za vojsko.

Skladnost z računovodskimi pravili in doslednost statističnih podatkov

Izmenjava informacij in pojasnil

V ocenjevalnem obdobju (tri tedne po skrajnem roku za pošiljanje poročil, 1. oktobru 2006) je Eurostat vzpostavil stik z nacionalnimi statističnimi organi vseh držav članic in zahteval dodatne informacije in pojasnila glede izvajanja računovodskih pravil o posebnih transakcijah. Ta proces obsega več izmenjav korespondence med Eurostatom in nacionalnimi organi v zelo kratkih rokih. Prvi zahtevki za pojasnila so bili poslani 6. oktobra (z roki za odgovor v nekaj dneh), drugi med 10. in 12. oktobrom (z roki za odgovor v dveh dneh). V nekaj primerih so bili zahtevki za pojasnila poslani v tretjem ali celo četrtem krogu. V nekaterih je Eurostat zahteval popravljene preglednice uradnih obvestil[8].

Aprila 2006 se je nadaljevalo s podobnim pristopom, prvi krog zahtevkov za pojasnila je bil poslan 7. aprila 2006 in drugi približno 12. aprila, april 2006 pa je bil določen kot končni rok za odgovor za nadaljnje kroge.

Pogovori in metodološki obiski

Uredba (ES) 3605/93 določa pogovore in metodološke obiske. Pogovori se redno izvajajo zaradi pregleda podatkov v poročilu, preučitve metodoloških vprašanj, razprav o statističnih virih in postopkih, zajetih v evidencah, in ocene skladnosti z ustreznimi računovodskimi pravili, na primer razmejitev sektorja država, čas zbiranja in klasifikacija javnih transakcij in obveznosti. Metodološki obiski se običajno izvajajo le, kadar Komisija (Eurostat) ugotovi znatna tveganja ali možne probleme v zvezi s kakovostjo podatkov, zlasti kjer se to nanaša na metodo, pojme ali razvrstitev, uporabljene za podatke, ki jih morajo države članice sporočati.

Leta 2006 je Eurostat izvedel naslednje pogovore: Portugalska (23.–24. januar), Slovenija (9.–10. februar), Litva (9.–10. marec), Malta (21. marec), Francija (5. april), Belgija (10. april), Ciper (7. junij), Irska (4.–5. julij), Madžarska (20.–21. julij), Danska (18. september), Grčija (29. september), Luksemburg (20. November) in Latvija (18.–19. december). Ugotovitve teh obiskov so poslane Ekonomsko-finančnemu odboru in javno dostopne v nekaj mesecih na Eurostatovi spletni strani. Metodološki obiski so bili dvakrat opravljeni v Grčiji (od 29. maja do 2. junija in od 27. do 29. septembra 2006). Priloga 2 povzema glavne sklepe in ugotovitve teh obiskov. Poleg tega sta bila opravljena obiska v državah pristopnicah od 20. do 22. junija (Romunija) in od 10. do 12. julija (Bolgarija).

Posebno svetovanje, pojasnila in sklepi Eurostata

Od aprila 2006 se je več držav posvetovalo z Eurostatom o različnih računovodskih zadevah glede transakcij, ki so že bile izvedene ali so še v fazi načrtovanja. Eurostat zagotavlja posebno svetovanje o še ne izvedenih ukrepih ali predpisih, tj. povezanih z načrtovani ukrepi (predhodno mnenje), in ne le o preteklih primerih (pojasnitve in odločbe), v skladu z objavljenimi smernicami za takšno svetovanje[9] Sedaj se Eurostat posvetuje z zadevnimi državami članicami, da bi izvedel, ali se strinjajo z objavo nasveta, ki jim ga je zagotovil leta 2006. Eurostat načrtuje objavo nasveta, ki ga je dal državam članicam (tj. v obliki dopisa) na svoji, temu namenjeni, spletni strani o državnih financah.

Najnovejše metodološke zadeve

Kot običajno je Eurostat leta 2006 namenil pozornost izvajanju pravil ESR 95 , ki so bila predmet najnovejših odločb, ki pojasnjujejo nekatere metodološke vidike teh pravil, da bi se zagotovilo njihovo izvajanje v državah članicah. Najnovejši Eurostatovi objavljeni odločbi sta „Odlivi iz proračuna EU in prilivi vanj“ in „Odhodki za vojsko“.

Odlivi iz proračuna EU in prilivi vanj . Uporaba Eurostatove odločbe, ki pojasnjuje obravnavo transferjev iz proračuna EU v države članice[10], se še vedno proučuje za več držav članic. Večina držav članic je navedla, da v celoti uporabljajo Eurostatovo odločbo, z izjemo Danske, Nemčije, Francije, Luksemburga in Švedske.

Odhodki za vojsko . Ta Eurostatova odločba pojasnjuje, kako voditi pridobitev odhodkov za vojsko[11]. Pridobitev odhodkov za vojsko naj bi 21 držav članic vodilo na osnovi dobave (dve državi članici poročata, da nista pridobili vojaške opreme) ali uporabilo pooblaščenca, tako da bi bila glede na sedanje stanje vojaških pogodb blagajniška razlika zanemarljiva. Zdi se, da Eurostatove odločbe ne uporabljata v celoti Nemčija in Grčija. Obe državi še vedno vodita pridobitev vojaške opreme na osnovi gotovine.

Eurostat je leta 2006 opozoril na druge konceptualne zadeve splošnega interesa . Eurostat trenutno z ustreznimi tehničnimi delovnimi skupinami razpravlja o računovodski obravnavi zadev, ki bodo vplivale na statistiko državnih financ: ukrepih listinjenja, ki jih izvaja vlada, cestninah, vladnih škodnih zahtevkih, transferju pokojninskih obveznosti in pravicah do emisij ogljika . Vse (razen slednje) so bile najprej navedene v sporočilu za javnost aprila 2006 in nato omenjene v sporočilu za javnost oktobra 2006.

Usklajenost s temeljnimi računi državnega sektorja

Nova roka za uradna obvestila, določena z Uredbo (ES) št. 3605/93, 1. april in 1. oktober vsako leto, sta bila uvedena za zagotovitev usklajenosti s temeljnimi letnimi in četrtletnimi računi sektorja država , kakor so bili Eurostatu sporočeni v različnih prenosih podatkov ESR 95. Nova roka sta prvič veljala leta 2006. Ocena, ki jo je Eurostat pripravil leta 2006 pred objavo poročanja o postopku v zvezi s čezmernim primanjkljajem, je sistematično vključevala analizo usklajenosti obvestil o postopku v zvezi s čezmernim primanjkljajem z drugimi prenosi podatkov o temeljnih računih sektorja država. Na primer, celota odhodkov in prihodkov mora biti usklajena s sporočenimi številkami primanjkljaja. Kjer koli je prišlo do odstopanj ali kjer so bili podatki o postopku v zvezi s čezmernim primanjkljajem popravljeni, je Eurostat od držav članic zahteval, da pošljejo usklajene številke odhodkov in prihodkov. Podatki o prihodkih in odhodkih kot odstotku BDP so bili tudi objavljeni v Eurostatovem sporočilu za javnost o javnofinančnem primanjkljaju in dolgu.

Splošna usklajenost podatkov o postopku v zvezi s čezmernim primanjkljajem s sporočenimi računi sektorja država ESR 95 je zadovoljiva. V primerjavi z aprilom 2006, ko je bil ta pregled prvič izveden, se je doslednost izboljšala, zlasti v finančnem smislu.

Objava

Objava najpomembnejših številk in podrobnih poročevalnih preglednic

Člen 8g Uredbe (ES) št. 3605/93 navaja: „Komisija (Eurostat) zagotovi dejanske podatke o javnofinančnem primanjkljaju in dolgu za uporabo Protokola o postopku v zvezi s čezmernim primanjkljajem v treh tednih po rokih za poročanje (…). Podatki se zagotovijo z objavo.“

Podatki o javnofinančnem primanjkljaju in dolgu so bili objavljeni 24. aprila 2006 in 23. oktobra 2006 (brez načrtovanih podatkov za leto 2006)[12]. Objavljeni podatki so navedeni v Prilogi 1. Eurostat je 23. oktobra 2006 objavil vse poročevalne preglednice, ki so jih države sporočile v svojem zadnjem poročanju Eurostatu, v oddelku o državnih financah na svoji spletni strani. Eurostat na svoji spletni strani[13] objavlja tudi letne statistike o državnih financah, ki podpirajo podatke o postopku v zvezi s čezmernim primanjkljajem, skupaj z informacijami o usklajevanju stanj in tokov za države članice, območje evra in EU-25. Objavljeni so tudi četrtletni prihodki in odhodki, četrtletni finančni računi in četrtletne številke o dolgu za državni sektor.

V skladu z Uredbo (ES) št. 3605/93 morajo države članice objaviti svoje dejanske podatke o primanjkljaju in dolgu. Samo trinajst držav članic je Eurostatu sporočilo, da so objavile ali začele z objavo poročevalnih preglednic (Belgija, Danska, Estonija, Irska, Ciper, Latvija, Madžarska, Nizozemska, Avstrija, Portugalska, Finska, Švedska in Združeno kraljestvo). Čeprav se zdi, da je še vedno precej možnosti za izboljšave, je spodbudno, da je v primerjavi z aprilom 2006 šest držav članic več objavilo poročevalne preglednice.

Pridržki o kakovosti podatkov

Eurostat je oktobra 2006 umaknil pridržke glede sporočenih podatkov, izraženih v zvezi s številkami iz aprila 2006 za Belgijo in Grčijo, ter ni imel drugih pridržkov glede podatkov.

Za Belgijo so bili pridržki umaknjeni po spremembi podatkov s strani Eurostata za leto 2005 (glej oddelek 0). Aprila 2006 so pridržki navajali, da: „Eurostat meni, da mora državnemu prevzemu dolga železniške družbe SNCB v višini 7 400 milijonov EUR leta 2005 v skladu s pravili ESR 95 slediti kapitalski transfer od države k SNCB, kar na javnofinančni primanjkljaj vpliva v enakem znesku (ki je 2,5 % BDP). Vendar so belgijski statistični organi Eurostat obvestili o nameri belgijske vlade, da bo uvedla zakonodajo, ki bo za nazaj razveljavila ta ukrep. Računovodske posledice tega morajo biti pojasnjene pred naslednjim uradnim obvestilom o postopku v zvezi s čezmernim primanjkljajem oktobra 2006.“

Za Grčijo so bili pridržki izraženi v zvezi s sporočenimi podatki iz septembra 2005 in umaknjena so bila uradna obvestila iz aprila 2006. To je bila posledica ugotovitev metodoloških obiskov, opravljenih junija 2006 in septembra 2006, glede vodenja transakcij s proračunom EU, računov socialne varnosti in izvenproračunskih sredstev ter zneskov drugih terjatev in dolgov, čemur je sledil znaten popravek grškega primanjkljaja za leta 2002–2005. Aprila 2006 je pridržek navajal, da: „Navkljub nedavnemu izboljšanju statističnih procesov in dobremu sodelovanju med Eurostatom in grškimi nacionalnimi statističnimi organi, ostajajo vprašanja strukturalne in sistematične narave, povezana z grškimi računi državnega sektorja. Eurostat bo v naslednjih tednih opravil metodološki obisk, da bi se pojasnila odprta vprašanja.“ V sporočilu za javnost iz septembra 2005 je bil naveden naslednji pridržek glede grških podatkov: „Ostajajo nekatera odprta vprašanja glede transakcij EU, računov socialne varnosti in zneskov drugih terjatev in dolgov za leta 2002–2004.“

Popravki sporočenih podatkov

Eurostat je leta 2006 popravil proračunske podatke v poročilu treh držav članic (Belgije[14], Francije in Združenega kraljestva). Oktobra 2006 so bili popravljeni podatki v poročilu Belgije in Združenega kraljestva. Eurostat se je tudi odločil, da ne bo uporabil podatkov BDP, o katerih ga je Grčija uradno obvestila oktobra 2006, glede na velikost in zapletenost te revizije pa je izvedel popolno preverjanje podatkov BDP. Aprila 2006 so bili popravljeni podatki v poročilu Združenega kraljestva in številke primanjkljaja v poročilu Francije. Pojasnila, ki jih je Eurostat podal v aprilskem in oktobrskem poročanju, so naslednja[15]:

Poročanje v okviru postopka v zvezi s čezmernim primanjkljajem iz oktobra 2006

Belgija : „Eurostat je popravil podatke o primanjkljaju in dolgu, o katerih ga je Belgija uradno obvestila za leto 2005 v zvezi z državnim prevzemom (FIF - Fonds de l'Infrastructure Ferroviaire) dolga železniške družbe SNCB v višini 7 400 milijonov EUR leta 2005 (2,5 % BDP. According to ESA95 rules, the impact on the government deficit is of the same amount; učinek na javnofinančni primanjkljaj konec leta 2005 znaša 5 200 milijonov EUR (1,7 % BDP).“

Vprašanje se nanaša na računovodski vpliv prestrukturiranja belgijskih železnic, ko je bila SNCB razdeljena na več enot, namreč na: nosilca dejavnosti (SNCB), upravljavca infrastrukture (Infrabel) in posebno družbo (FIF), ki je prevzela velik del starega dolga SNCB do trga, v višini 7 400 milijonov EUR (2,5 % BDP). Na podlagi analize podatkov ukrepa Eurostat meni, da mora biti FIF klasificiran znotraj države in da se dolg 7 400 milijonov EUR zaradi tega šteje kot dolg države. Poleg tega Eurostat meni, da se mora to povečanje dolga odraziti pri primanjkljaju, saj ta prevzem dolga ne izpolnjuje pogojev za katero koli od treh izjem iz odstavka 5.16 ESR 95 (privatizacija, neprava družba ali ukinitev enote).

Združeno kraljestvo (enaka izjava je bila objavljena tudi aprila 2006): „Eurostat je popravil podatke glede doslednosti vodenja prihodkov od dovoljenj za UMTS, o katerih ga je uradno obvestilo Združeno kraljestvo za leta 2002 do 2005. To vodi v povečanje javnofinančnih primanjkljajev za leta 2002, 2004 in 2005 (in tudi za finančna leta 2002/2003, 2004/2005 in 2005/2006) z BDP 1 045 milijonov (0,1 % BDP) in za leto 2003 (finančno leto 2003/2004) z BDP 1 044 milijonov (0,1 % BDP). Sporočene številke dolga se niso spremenile.“ Eurostat je podatke Združenega kraljestva redno spremljal v preteklih letih, kar odraža dejstvo, da so nacionalni statistični organi nadaljevali z uradnimi obvestili o podatkih, v katerih se ni upoštevalo Eurostatove odločbe iz leta 2000 o klasifikaciji prihodkov od dovoljenj za mobilne telefone UMTS. V skladu s to odločbo morajo biti takšni prihodki vodeni kot zmanjšanje primanjkljaja v letu registracije dovoljenj, medtem ko Združeno kraljestvo takšne prihodke vodi kot predčasne prihodke v celem obdobju trajanja dovoljenj.

Grčija: „Za namene uradnega obvestila o postopku v zvezi s čezmernim primanjkljajem Eurostat uporablja številke BDP, o katerih je bil uradno obveščen aprila 2006 in ne popravljene podatke BDP, o katerih so grški organi poročali 1. oktobra 2006. Glede na velikost in zapletenost popravljenih podatkov BDP (25-odstotno povečanje glede na stare številke), bo Eurostat izpeljal popolno preverjanje podatkov BDP, ko bo Grčija predložila popolno evidenco virov in metod, ki jih je uporabila za nove izračune.“

Poročanje v okviru postopka v zvezi s čezmernim primanjkljajem iz aprila 2006

Francija: „Eurostat je popravil podatke o primanjkljaju, o katerih ga je Francija uradno obvestila za leto 2005, zaradi prerazvrstitve kot kapitalskega transferja dokapitalizacije železniške družbe SNCF v višini 250 milijonov EUR (0,01 % BDP). Sporočene številke dolga se niso spremenile.“ Francoska vlada je izvedla dokapitalizacijo SNCF Fret, kar je Komisija razumela kot združljivo državno pomoč. Klasifikacija takšne transakcije kot kapitalskega transferja ali kot pridobitve lastniškega deleža je vezana na vsebino zadeve in ne na obliko ukrepa, še zlasti kadar gre za pokritje preteklih izgub ali kadar država deluje podobno kot zasebni vlagatelj. Eurostat meni, da zaradi različnih elementov zadeve, zlasti Odločbe Komisije št. C(2004)3955 o državnih pomočeh, ukrep ni bil naložba in bi se moral zato voditi kot kapitalski transfer.

Prehodno obdobje za razvrstitev pokojninskih načrtov z določenimi prispevki

V prilogi k svojemu obvestilu za javnost je Eurostat, kot običajno, zagotovil informacije o oceni učinka svoje odločbe o sektorski razvrstitvi pokojninskih načrtov z določenimi prispevki za tiste države članice, ki so v prehodnem obdobju do marca 2007.

Na koncu prehodnega obdobja bodo države članice poročale o številkah o primanjkljaju in presežku za leto 2005 in Eurostat jih bo objavil popravljene [16]: za Dansko se bo presežek popravil navzdol za 0,9 % BDP na 4,0 % BDP; za Madžarsko se bo primanjkljaj popravil navzgor za 1,3% BDP na 7,8 % BDP; za Poljsko se bo primanjkljaj popravil navzgor za 1,9 % BDP na 4,4 % BDP; za Švedsko se bo presežek popravil navzdol za 1,0 % BDP na 2,0 % BDP.

Dolg se bo popravil navzgor za 0,3 % BDP za Dansko, za 3,9 % BDP za Madžarsko, za 5,3 % BDP za Poljsko in za 0,6 % BDP za Švedsko. Precej raznolik vpliv na dolg odraža različne strategije v zvezi z vlaganjem navedenih sredstev v državne obveznice ali v druga sredstva, kot so obveznice, ki so jih izdale nevladne organizacije, ali v delnice.

Objava metapodatkov (evidence) [17]

Danska, Francija, Avstrija, Finska in Združeno kraljestvo so poročali, da so že objavili svoje evidence, medtem ko so Belgija, Estonija, Grčija, Irska, Ciper, Latvija, Litva, Luksemburg, Nizozemska, Poljska, Slovenija in Švedska poročali, da nameravajo svoje objaviti kmalu. Evidence bodo javno objavljene na Eurostatovi spletni strani v letu 2007, kar je v skladu z Uredbo obvezno.

Sklepi

Na splošno je bil leta 2006 dosežen napredek pri izboljšanju kakovosti proračunskih podatkov, ker so države članice Eurostatu poslale bolj popolne informacije o preglednicah uradnih obvestil o postopku v zvezi s čezmernim primanjkljajem in tudi o vprašalnikih, povezanih s temi preglednicami. Splošna doslednost podatkov o postopku v zvezi s čezmernim primanjkljajem z državnimi računi ESR 95 v poročilu je zdaj zadovoljiva in se izboljšuje, zlasti v finančnem smislu, če se jo primerja s stanjem iz aprila 2006.

V tem okviru se je leta 2006 število pridržkov zmanjšalo in tisti, ki jih je Eurostat izrazil aprila 2006, so bili kasneje umaknjeni oktobra 2006. Takrat niso bili objavljeni tudi nobeni novi pridržki glede podatkov.

Vendar pa v tako zahtevnem statističnem okviru ostajajo nekateri problemi, ki zadevajo usklajenost z računovodskimi pravili in kakovost nekaterih predloženih statističnih informacij. Komisija zato od držav članic zahteva, da nadaljujejo z izboljševanjem kakovosti statistike o državnih financah, da bodo izpolnile zahteve iz Pogodbe. Samo tako se lahko doseže želena kakovost skladnosti z računovodskimi pravili, popolnost, verodostojnost, pravočasnost in doslednost podatkov državnega sektorja.

[1] UL L 332, 31.12.1993, str. 7. Uredba, kakor je bila nazadnje spremenjena z Uredbo Sveta (ES) št. 2103/2005 (UL L 337, 22.12.2005, str. 1).

[2] UL L 310, 30.11.1996, str. 1. Uredba, kakor je bila nazadnje spremenjena z Uredbo (ES) št. 1267/2003 Evropskega parlamenta in Sveta z dne 16. junija 2003 (UL L 180, 18.7.2003, str. 1).

[3] Člena 4(2) in (3) Uredbe (EGS) št. 3605/93.

[4] V primerjavi z 19 popravljenimi prenosi podatkov s strani 10 držav septembra 2005 in 15 novimi posredovanji podatkov s strani 8 držav marca 2005.

[5] Preglednice uradnih obvestil o postopku v zvezi s čezmernim primanjkljajem sestavlja sklop štirih preglednic, ki zajemajo glavne agregate, kot so primanjkljaj/presežek za sektor država, razčlenjen po podsektorjih, dolg, razčlenjen po finančnih instrumentih in BDP (preglednica 1), ali številke, ki pojasnjujejo preračunavanje tekočega salda vsakega posameznega podsektorja v javnofinančne salde, ki temelji na ESR 95 (preglednica 2), ali povezavo med javnofinančnim saldom in spremembo višine dolga (preglednica 3), tudi po podsektorjih. Preglednica 4 zajema več spremenljivk, ki niso posebej omenjene v pravnih aktih, ki pa so jih države začele pošiljati Komisiji („komercialni krediti in predujmi“, bruto nacionalni dohodek in razlika med nominalno vrednostjo in sedanjo vrednostjo dolga). Opis vsebine teh preglednic se nahaja na Eurostatovi spletni strani, namenjeni državnim financam.(http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL)

[6] Ta vprašalnik zajema sedem oddelkov glede kvantitativnih informacij na več področjih, kot so transakcije s proračunom EU, državna poroštva, odpisi dolgov, dokapitalizacija javnih družb s strani države idr.

[7] Ciper je vprašalnik prvič izpolnil oktobra 2006.

[8] Glej oddelek 2.1.

[9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF

[10] „Obravnava transferjev iz proračuna EU v države članice“ z dne 15. februarja 2005 (Sporočilo za javnost Eurostat 22/2005).

[11] „Vodenje odhodkov za vojaško opremo“ z dne 9. marca 2006 (Sporočilo za javnost Eurostat 31/2006).

[12] Sporočili za javnost Eurostat št. 48/2006 in 139/2006.

[13] Oddelek o državnih financah (postavljen aprila 2006) na Eurostatovi spletni strani zagotavlja javni dostop do statističnih podatkov o postopku v zvezi s čezmernim primanjkljajem in temeljnih računih sektorja država, vključno s podatki iz uradnih obvestil in z njimi povezanih računov, metodoloških sklepov in priročnikov ter ugotovitev pogovorov v okviru postopka v zvezi s čezmernim primanjkljajem:(http://epp.eurostat.cec.eu.int/portal/page?_pageid=2373,47631312,2373_58674332&_dad=portal&_schema=PORTAL).

[14] Belgija je izpodbijala Eurostatovo spremembo podatkov na Sodišču prve stopnje (Zadeva T-403/06, Belgija/Komisija).

[15] V skladu s členom 8h(2) Uredbe sveta (ES) št. 3605/93 Komisija (Eurostat) lahko spremeni dejanske podatke v poročilu države članice in zagotovi spremenjene podatke in obrazložitev sprememb, če obstajajo dokazi, da dejanski podatki v poročilu države članice niso v skladu z zahtevami člena 8a(1).

[16] Klasifikacija navedenih pokojninskih načrtov izven državnega sektorja, ko gre za podatke, sporočene od aprila 2007 dalje, bo privedla do povečanja primanjkljaja, zmanjšanja presežka, skupaj s povečanjem deleža dolga.

[17] Evidence metod, postopkov in virov, uporabljenih za zbiranje dejanskih podatkov o primanjkljaju in dolgu ter z njimi povezanih računov za državni sektor.